32001R2511
L 339/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2511/2001 НА КОМИСИЯТА
от 20 декември 2001 година
за изменение на Регламент (ЕО) № 32/2000 на Съвета относно продължаване на тарифни квоти за Общността за фабрични продукти от юта и от кокосови влакна
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 32/2000 на Съвета от 17 декември 1999 г. относно отваряне и начин на управление на тарифни квоти за Общността, консолидирани по GATT, и някои други тарифни квоти на Общността и установяване на подробни правила за коригиране на квотите, за отмяна на Регламент (ЕО) № 1808/95 на Съвета (1), и по-специално член 9, параграф 1, буква б), второ тире от него,
като има предвид, че:
(1)
В съответствие с предложението, което Общността депозира в рамките на Конференцията на ООН за търговия и развитие (Unctad), и паралелно с нейната Обща система на преференции (GSP) от 1971 г. насам Общността отвори за фабричните продукти, изработени от юта и кокосови влакна, с произход от някои развиващи се страни, тарифни преференции, състоящи се в постепенно намаляване на митата по Общата митническа тарифа, а от 1978 г. до 31 декември 1994 г.- пълно суспендиране на тези мита.
(2)
От влизането в сила от 1 януари 1995 г. на новата система GSP Общността, независимо от GАТТ, по самостоятелен начин, чрез Регламенти (ЕО) № 764/96 на Съвета (2), изменен с Регламенти (ЕО) № 1401/98 (3) и (ЕО) № 32/2000, отвори тарифни квоти за Общността за фабрични продукти от юта и от кокосови влакна, с нулева ставка на митото за определени количества, като това важи до 31 декември 2001 г. GSP ще бъде продължена до 31 декември 2004 г. с регламент на Съвета и, следователно, е необходимо да се продължи режимът за продуктите, произведени от юта и от кокосови влакна, също до 31 декември 2004 г.
(3)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
В приложение III към Регламент (ЕО) № 32/2000 за поредни номера 09.0107, 09.0109 и 09.0111 в петата колонка („Период на квотата“), думите „от 1.1.2000 г. до 31.12.2000 г. и от 1.1.2001 г. до 31.12.2001 г.“ се заместват с думите: „от 1.1.2002 г. до 31.12.2002 г., от 1.1.2003 г. до 31.12.2003 г. и от 1.1.2004 г. до 31.12.2004 г.“.
Член 2
Настоящият регламент влиза в сила на третия ден след датата на публикуването му в Официален вестник на Европейските общности.
Той се прилага от 1 януари 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2001 година.